Usola induna ngokungafuni ukumubeka endaweni yakhe | News24
LAST UPDATED: 2019-06-26, 08:02
Usola induna ngokungafuni ukumubeka endaweni yakhe
OWESIFAZANE wasendaweni yaKwaShange usola induna yakule ndawo uMnuz Madlala ngokumphuca indawo yakhe ayithenga wayinika omunye umuntu.
UNkk Nonhlanhla Dlamini uthi wathenga indawo kuMnuz Zondi ngo-2010 ngemali engu-R5 000 uthi wabe esethenga zonke izimfanelo ezidingwa yinduna uma umuntu eseyobekwa endaweni.
Uthi induna yathatha konke ukudla kwenziwa idili kodwa uma sekumele abekwe induna yamutshela ukuthi sekukhona omunye umuntu othi indawo eyakhe.
“Ngaphambi kokuba ngize ngithenge zonke izimfanelo noMnuz Zondi ongumnikazi wendawo sahamba saya kuyona induna sayoyibikela ukuthi uMnuz Zondi usengidayisele indawo sayivezela nobufakazi bokuthi ngempela ngiyithengile indawo futhi kukhona nobufakazi balokho.
“Induna yabe isivuma ithi izongibeka kodwa lokho akukaze kwenzeke kuze kube yimanje,” kubeka yena.
Uqhube wathi ngesikhathi sekumele ayobekwa induna yavele yathatha ukudla ayekuthengile (njengosiko uma kuyobekwa umuntu) yaqede yamutshela ukuthi sekukhona omunye umuntu kule ndawo.
Uthe wahamba wayobikela uMnuz Zondi ngokumehlele.
“UMnuz Zondi wahamba wayotshela induna ukuthi lena indawo yami futhi angabeki muntu kuyo.
“Induna yazama izikhathi eziningi ukubeka abantu abahlukene endaweni yami kodwa uMnuz Zondi emuvimba kangangokuba ngisho eseshonile uMnuz Zondi amadodana akhe ayivimba induna ukuthi yenze lokhu ngoba ayazi ukuthi indawo yathengwa yimi.
“Sekukaningi ngizama ukuxhumana nayo induna ngiyibuza ukuthi ngizoyithola nini indawo yami eyangithembisa yona ngoba ngayikhokhela, kodwa ivele ingaphumeli obala.
“Kunalokho ivele ingitshele ukuthi kunzima ukungithola ekubeni ihlezi iza ekhaya futhi isikhathi esiningi usichitha nomfowethu.
“Ngihleli mina anginandawo futhi ngisakwazi ukuthenga indawo manje ngoba seziyabiza.
“ Angazi ukuthi uma ethi uzongibeka uzongibekaphi.
“Induna nje ayisenandaba nodaba lwami njengoba nezindawo sekuthiwa ziphelile nje ekubeni wakwazi ukuthi adle konke ukudla lokhu okwakumele ngibekwe ngakho waqede wangangibeka.”
UMnu Madlala uziphikile lezi zinsolo wathi uNkk Dlamin kumele eze kuyena azozwa ukuthi yini inkinga eyenza ukuthi angamubeki. “Angikwazi ukubeka umuntu uma kukhona omunye othi naye indawo eyakhe ngoba ngisuke ngingafuni ukubaqhatha . Ngize ngibeke umuntu uma senginesiqiniseko sokuthi leyo eyakhe,” kubeka yena.